༄༅༔ ༔རིག་པ་རང་གསལ་གྱི་དབང་ཆོག༔ ༔

༄༅༔ ༔྅྅྅྅྅྅྅྅྅྅྅྅ དཔལ་ཀུན་ཏུ་བཟང་པོ་ལ་ཕྱག་འཚལ་ལོ༔ ལས་ཅན་གྱི་འཁོར༔ དབང་གི་སྔོན་དུ་འགྲོ་བ་དང་༔ རྒྱལ་ཐབས་སྤྱི་
བླུགས་ཀྱི་དབང་ཐོབ་ནས༔ རིག་པ་རང་གསལ་གྱི་དབང་བསྐུར་བ་ལ་དོན་བདུན་ཏེ༔ དེའི་དང་པོ་ལྟ་བའི་དབང་བསྐུར་བ་ནི༔ སློབ་དཔོན་གྱིས་ཕྱག་མཛུབ་ནམ་མཁའ་ལ་
གཏད་དེ༔ ཧཱུྃ༔ རང་གི་རིག་པ་ཆོས་སྐུར་ལྟ་བ་ནི༔ ཁྱབ་བརྡལ་ཆེན་པོ་ནམ་མཁའ་ལྟ་བུའི་ངང་༔ རིག་པ་དབྱིངས་ལ་གཏོད་ལ་ཕྱོགས་ལྷུང་མེད་པར་ཞོག༔ ལྟ་བ་
མཐའ་བྲལ་དེར་འཛིན་མེད་པ་དེ༔ བཤད་པས་ཡིད་ཆེས་གོ་བས་ཐག་ཆོད་ནས༔ ཉམས་སུ་བླངས་པས་གདིང་དང་ལྡན་པ་འབྱུང་༔ དེ་ཡི་དོན་རྟོགས་སྐྱེས་བུ་གང་ཡིན་པ༔

༄༅༔ ༔ཀུན་ཏུ་བཟང་པོའི་བྱིན་རླབས་ཐོབ་པ་ཡིན༔ ཆོས་སྐུ་སྐྱེ་མེད་དགོངས་པའི་དབང་ཐོབ་ཤོག༔ གཉིས་པ་སྒོམ་པའི་དབང་བསྐུར་བ་ནི༔ ཕྱག་
མཛུབ་ཉི་ཟླ་ལ་གཏད་ནས༔ ཧཱུྃ༔ ལྟ་བ་དེ་ཡི་ངང་ལ་འབྲལ་མེད་ཀྱིས༔ མ་བྱིང་མ་འགགས་ངང་གསལ་གཡོ་བ་མེད༔ ཉམས་ལ་ཞེན་པ་མེད་པར་རྒྱུན་དུ་གནས༔ ཏིང་
འཛིན་བརྟན་པས་ལྷག་མཐོང་ཡེ་ཤེས་གསལ༔ དེ་ལ་རྐྱེན་དབང་མི་འགྱུར་དབང་ཐོབ་ཤོག༔ གསུམ་པ་སྤྱོད་པའི་དབང་བསྐུར་བ་ནི༔ སློབ་དཔོན་སེང་གེའི་ལྟ་སྟངས་སུ་
བྱས་ལ༔ ཧཱུྃ༔ ལྟ་བས་ཐག་ཆོད་བསྒོམ་པའི་གདིང་རྙེད་ཅིང་༔ བླང་དོར་དགག་སྒྲུབ་བྱ་བྱེད་ཅི་ཡང་མེད༔ ཉམ་ང་བག་ཚ་མེད་པ་བརྟུལ་ཞུགས་མཆོག༔ དེ་ལ་རྟག་ཏུ་

གནས་པས་སྐྱོན་མ་གོས༔ སྤྱོད་པ་མ་བཅོས་རང་གནས་དབང་ཐོབ་ཤོག༔ བཞི་པ་འབྲས་བུའི་དབང་བསྐུར་བ་ནི༔ མེ་ལོང་དང་རིགས་ལྔའི་འདྲ་འབག་དང་ཉི་མའི་འོད་གསུམ་བསྟན་ལ༔ ཧཱུྃ༔ དེ་ལྟར་ལྟ་
སྒོམ་སྤྱོད་པ་གསུམ༔ མཉམ་ཉིད་རོ་གཅིག་གོམས་པའི་དུས༔ འབྲས་བུ་ཆོས་ཉིད་བྱང་ཆུབ་ཀློང་༔ མ་བགྲོད་སངས་རྒྱས་ས་ལ་ཕྱིན༔ ཆོས་སྐུའི་གཟུགས་བརྙན་གཟུགས་སྐུར་བྱུང་༔ འགྲོ་དོན་མཐར་
ཕྱིན་སྤྲུལ་སྐུ་འགྱེད༔ ལྷུན་གྲུབ་འབྲས་བུའི་དབང་ཐོབ་ཤོག༔ ལྔ་པ་འོད་གསལ་ཆེན་པོའི་དབང་བསྐུར་བ་ནི༔ དབུས་མཐིང་ག་ཟླུམ་པོ་ལ་འོད་རིམ་པ་ལྔས་བསྐོར་བ་བསྟན་ལ༔ ཧཱུྃ༔ མ་རིག་ཉོན་མོངས་
ཀུན་གྱི་གཞི༔ དེ་ལས་འཁྲུལ་པ་རིགས་དྲུག་བྱུང་༔ སེམས་ཅན་ལུས་ལ་འོད་གསལ་གྱི༔ སྣང་བ་མི་མངོན་མུན་པ་བཞིན༔ དཔེར་ན་ཉི་མ་སྤྲིན་བསྒྲིབས་འདྲ༔ དེ་ལས་འོད་གསལ་ལྟ་འདོད་ན༔ འཁོར་
འདས་གཉིས་ཀྱི་ཀུན་གཞི་ཡི༔ བཞི་ཆ་མ་རིག་འཁོར་བའི་རྒྱུ༔ བཞི་ཆ་མཐའ་བྲལ་དབུ་མ་ཡིན༔ བཞི་ཆ་ཆོས་ཉིད་སྟོང་པ་ཡིན༔ བཞི་ཆ་རང་བྱུང་ངོ་བོ་ཡིན༔ མ་རིག་པ་དེ་རྒྱས་པ་ན༔ སྡུག་བསྔལ་
འཁྲུལ་པའི་རྒྱུ་རུ་གོལ༔ སྟོན་པ་ཀུན་ཏུ་བཟང་པོ་ངས༔ རང་བྱུང་རིག་པའི་དབང་བསྐུར་ནས༔ མ་རིག་སངས་ནས་ཡེ་ཤེས་རྒྱས༔ འོད་གསལ་ཆེན་པོའི་དབང་ཐོབ་ཤོག༔ དྲུག་པ་བསྟོད་པ་བྱ་བ་ནི༔ ཧཱུྃ༔

༄༅༔ ༔བླ་མ་ཀུན་བཟང་རིགས་ལྔ་ནི༔ འཁོར་བའི་ནད་འདོན་སྨན་པའི་མཆོག༔ བདག་ལ་ཐུགས་རྗེས་གཟིགས་པའི་མགོན༔ འཇིགས་པ་ཐམས་ཅད་བརྟེན་པའི་མཁར༔ དྲིན་ཅན་
བྱམས་པའི་ཕ་མ་བཞིན༔ ཐུགས་རྗེ་ཅན་ལ་ཕྱག་འཚལ་བསྟོད༔ ཀུན་ཏུ་བཟང་པོ་ཆོས་ཀྱི་སྐུ༔ འཁོར་བའི་རུ་བཟློག་ཉོན་མོངས་འཇོམས༔ རང་རིག་ཡེ་ཤེས་དགོངས་པ་སྟོན༔ སྐུ་གསུམ་རིམ་པ་རྒྱུན་མི་
འཆད༔ ཡེ་ཤེས་སྐུ་ལ་ཕྱག་འཚལ་བསྟོད༔ ཅེས་ཕྱག་འཚལ༔ ཡོན་གཡོ་སྒྱུ་དང་སེར་སྣ་མེད་པར་དབུལ༔ བླ་མས་གང་ཟག་གི་བློ་དང་འཚམས་པའི་མན་ངག་སྦྱིན་ནོ༔ བདུན་པ་དམ་ཚིག་བསྲུང་བ་ནི༔
སྤྱིར་གསང་སྔགས་ཀྱི་དམ་ཚིག་ཐམས་ཅད་བསྲུང་ངོ་༔ ཁྱད་པར་ལྷག་པའི་དམ་ཚིག་ལྔ་བསྲུང་བ་ནི༔ རང་གི་བླ་མའི་སྐུ་དགྲ་དང་འབྲེལ་འདྲིས་མི་བྱ༔ ཁ་རླངས་དང་གཏམ་འདྲེས་མི་རུང་ངོ་༔ བུད་མེད་
སྡེར་འཛིང་བྱེད་པའི་བར་མི་བྱ༔ ཕྱོགས་སུ་ཉེ་མི་རུང་ངོ་༔ རྐྱང་དང་རྟ་བོང་རྨིག་ཟླུམ་ཤ་མི་ཟ༔ བཤུ་རུ་ཡང་མི་རུང་ངོ་༔ རྫོགས་པ་ཆེན་པོ་དགོངས་པ་ཟབ་མོ་ཟང་ཐལ་དུ་སྟོན་པའི་དཔེ་དང་༔ ཐེག་པ་
གཞན་གྱི་ཆོས་དང་དཔེ་མི་བརྗེ༔ ལག་མཐིལ་ཙམ་གྱི་དཔེ་ཡང་བརྗེ་རུ་མི་བཏང་༔ བསྲུང་བ་ལྔ་ཡོད་པའི་བུད་མེད་ལ་མི་ཚངས་པ་མི་སྤྱད༔ ཁྱད་པར་ཡུགས་ས་མོ་ངོ་ནག་ལ་ཉེ་མི་རུང་ངོ་༔ དེ་རྣམས་

རྫོགས་པ་ཆེན་པོའི་དམ་ཚིག་ཡིན་ནོ༔ རིག་པ་རང་གསལ་གྱི་དབང་རྫོགས་སོ༔ ས་མ་ཡ༔ རྒྱ་རྒྱ་རྒྱ༔ རིག་འཛིན་རྒོད་ཀྱི་ལྡེམ་འཕྲུ་ཅན་གྱིས་གཏེར་མཛོད་བསེ་སྒྲོམ་སྨུག་པོའི་དབུས་ནས་སྤྱན་དྲངས་པའོ།། སརྦ་མངྒ་ལཾ།།